./data/stoa0023/stoa001/stoa0023.stoa001.perseus-lat2.xml
Et navabatur opera diligens, nequi Romanam rem eversurus relinqueretur, vel quassatus morbo letali  Proinde permissu imperatoris transeundi Danubium copiam, colendique adepti Thraciae partes, transfretabantur in dies et noctes, navibus ratibusque et cavatis arborum alveis agminatim impositi, atque per amnem longe omnium difficillimum, imbriumque crebritate tunc auctum, ob densitatem nimiam contra ictus aquarum nitentes quidam, et natare conati, hausti sunt plures